Document ID: /fineweb-2-swissfilter-quality_10-filterrobots/filtered/02038.jsonl.gz/2074

A la naschientscha d’in uffant vala il consort da la mamma automaticamain sco bab da l’uffant (supposiziun da paternitad). Sche la mamma n’è percunter betg maridada, sto il bab renconuscher uffizialmain l’uffant.
I n’è betg pussaivel da renconuscher in uffant, sch’in auter um vala sco bab. Quai è il cas, sche la mamma è gia maridada, sch’in auter um ha gia renconuschì l’uffant u sche l’uffant è vegnì adoptà.
Da resguardar: Per renconuscher in uffant na stuais Vus betg cumprovar che Vus essas il bab biologic. Sche Vus renconuschais dentant in uffant, dal qual Vus savais che Vus n’essas betg il bab biologic, pudais Vus vegnir chastià.
La renconuschientscha po succeder avant u suenter la naschientscha da l’uffant
Per la renconuschientscha stuais Vus sco bab ir persunalmain tar in uffizi da stadi civil da Vossa tscherna en Svizra. Quel As infurmescha davart ils documents che Vus stuais purtar cun Vus: Per il solit basta in document uffizial e l’attest da domicil. In test da paternitad n’è betg necessari.
Sche Vus essas in pèr da l’exteriur u vivais a l’exteriur, stuais Vus renconuscher l’uffant tar l’uffizi da stadi civil svizzer ubain al lieu da naschientscha u da domicil da Voss uffant ubain al lieu da domicil u da derivanza da sia mamma.
Tgi che renconuscha in uffant, ha las obligaziuns ed ils dretgs correspundents envers quel. En spezial vul quai dir:
El vala uffizialmain sco bab da l'uffant a partir da la naschientscha da tal.
El po dumandar la tgira genituriala cuminaivla.
El sto procurar per ils aliments da l’uffant.
L’uffant ha il dretg d’ierta envers ses bab (e viceversa).
Ensemen cun la mamma po el eleger, tgenin da lur dus nums da famiglia che l’emprim uffant porta. Tut ils ulteriurs uffants cuminaivels survegnan il medem num da famiglia.
Sche la mamma è estra ed il bab Svizzer, survegnan ils uffants renconuschids la naziunalitad svizra dal bab.
La decleraziun da renconuschientscha a l’uffizi da stadi civil custa 75 francs.
Il document da renconuschientscha ch’è medemamain da dumandar tar l'uffizi da stadi civil custa percunter 30 francs (plus eventuals custs da spediziun).
Las autoritads a l’exteriur n’annunzian betg automaticamain a las autoritads svizras ils uffants ch'ellas renconuschan en lur cumpetenza. Igl è l’incumbensa dal bab da laschar renconuscher ina renconuschientscha fatga a l’exteriur er en Svizra. Excepziuns èn la Germania, l’Austria e l’Italia. Cun quests pajais ha la Svizra concludì cunvegnas correspundentas
As drizzai directamain a la represchentanza svizra dal pajais, nua che Vus vivais. Preschentai il document da renconuschientscha oriund ch’il stadi da l’exteriur ha emess. La represchentanza svizra As infurmescha davart il proceder e davart eventuals ulteriurs documents che Vus stuais inoltrar.
En cas che Vus avais dumondas davart la renconuschientscha da l’uffant, As drizzai a l'uffizi da stadi civil, tar il qual Vus vulais renconuscher l’uffant.
Ulteriuras infurmaziuns: